พพ.ทุ่ม2,000ล้านช่วยโรงงานน้ำท่วม
พพ.ทุ่มงบ2,000ล้านบาทช่วยโรงงาน-อาคารปรับเปลี่ยนเครื่องจักรน้ำท่วมตั้งเป้าหมายไม่ต่ำกว่า 1,000 แห่ง
18 ม.ค. 2555

พพ.ทุ่มงบ2,000ล้านบาทช่วยโรงงาน-อาคารปรับเปลี่ยนเครื่องจักรน้ำท่วมตั้งเป้าหมายไม่ต่ำกว่า 1,000 แห่ง
นายไกรฤทธิ์  นิลคูหา อธิบดีกรมพัฒนาพลังงานทดแทนและอนุรักษ์พลังงาน (พพ.)  เปิดเผยว่า ได้จัดทำโครงการให้คำปรึกษาเพื่อเพิ่มประสิทธิภาพพลังงานแก่โรงงานและอาคารที่ประสบอุทกภัย  โดยเตรียมงบประมาณ 2,000 ล้านบาทจากกองทุนเพื่อการอนุรักษ์พลังงานนำไปช่วยเหลือสถานประกอบการที่อยู่ในเขตประสบภัย   ที่ต้องการปรับปรุงอุปกรณ์เครื่องจักรที่ใช้พลังงานอย่างมีประสิทธิภาพ โดยจะจัดสรรเงินสนับสนุน 30% ของค่าใช้จ่ายที่เกิดขึ้นแต่จะไม่เกินรายละ 1 ล้านบาท 
ทั้งนี้ปัญหาอุทกภัยที่เกิดขึ้นสร้างความเสียหายในวงกว้างครอบคลุม 33 จังหวัดของประเทศส่งผลให้มีโรงงานอุตสาหกรรมและอาคารธุรกิจรวมกว่า 1 หมื่นแห่ง ได้รับความเสียหาย โดยส่วนหนึ่งมีความเสียหายจากเครื่องจักร ทำให้ไม่สามารถผลิตสินค้าและบริการได้เหมือนเดิม  ดังนั้นเพื่อเป็นการช่วยเหลือ จึงได้จัดทำโครงการดังกล่าวขึ้นมา  
ทางพพ.ได้ร่วมกับสถาบันการศึกษา6แห่ง  หอการค้าไทย สภาอุตสาหกรรมแห่งประเทศไทย  (ส.อ.ท.) และมูลนิธิอนุรักษ์พลังงานแห่งประเทศไทย จัดส่งทีมผู้เชี่ยวชาญด้านพลังงานเข้าช่วยเหลือโรงงานอุตสาหกรรมและอาคารธุรกิจที่ได้รับผลกระทบจากอุทกภัย  เพื่อตรวจสอบเครื่องจักรอุปกรณ์และวิเคราะห์สถานภาพ หาแนวทางมาตรการในการปรับปรุงรวมทั้งประสานแหล่งเงินทุน หรือสถาบันการเงินในการปรับปรุง  
สำหรับกลุ่มเป้าหมายที่จะให้ความช่วยเหลือลำดับแรกคือ โรงงานอุตสาหกรรมและอาคารธุรกิจที่ได้รับผลกระทบจากอุทกภัย ที่มีการติดตั้งหม้อแปลงไฟฟ้าขนาดไม่น้อยกว่า 100 กิโลโวลต์แอมป์ หรือมีการใช้พลังงานไฟฟ้าไม่น้อยกว่า2.5 แสนหน่วย/ปี   ซึ่งมีอยู่ประมาณ 1,000 แห่ง โดยคาดว่าโรงงานอุตสาหกรรมและอาคารธุรกิจดังกล่าว จะสามารถปรับปรุงหรือเปลี่ยนแปลงอุปกรณ์ให้ใช้ประสิทธิภาพสูงได้หากเข้าร่วมโครงการขอรับเงินสนับสนุนครั้งนี้ 
“ผู้ประกอบการใดที่สนใจจะขอใช้เงินปรับปรุงเครื่องจักรก็สามารถติดต่อมาที่พพ.เพื่อลงทะเบียนสมัครโครงการได้หลังจากนั้นจะส่งทีมผู้เชี่ยวชาญเข้าไปตรวจสอบวิเคราะห์ปัญหาของเครื่องจักรให้ และหากต้องมีค่าใช้จ่ายในการปรับปรุงเครื่องจักรก็มีทางเลือกสามารถขอใช้เงินในโครงการนี้ได้ ซึ่งอาจจะมีโรงงานที่เข้าร่วมโครงการมากกว่า 1,000 แห่งก็ได้”นายไกรฤทธิ์ กล่าว
นายไกรฤทธิ์  กล่าวว่า ด้านโครงการแจกคูปองส่วนลดเครื่องใช้ไฟฟ้าเบอร์5มูลค่า 2,000  บาทในล็อตที่สอง ที่จะเริ่มระหว่างวันที 10-20 ก.พ.  นั้น ไม่น่าจะมีปัญหาอะไรในการดำเนินการ ทุกอย่างเกือบพร้อมหมดแล้ว โดยในกรุงเทพอยู่ระหว่างการเลือกสถานที่แจกคูปอง อาจจะเป็นศูนย์สิริกิติ์ หรืออิมแพคเมืองทองธานี  ในขณะที่27 จังหวัดเขตน้ำท่วมจะใช้ที่ว่าการอำเภอ  ส่วนร้านเครื่องใช้ไฟฟ้าที่จะเข้าร่วมโครงการจะมีประมาณ 1,000 แห่ง รวมทั้งห้างบิ๊กซี  เทสโก้โลตัส และโฮมโปร